Timbroù Toskana

Dugelezh-veur Toskana a oa ur stad italian dizalc'h eus 1569 da 1859. Aloubet e voe gant Bro-C'hall eus 1808 da 1814. En em astenn a rae war an darn vrasañ eus Toskana a-vremañ, ha Firenze e oa he c'hêr-benn.

E miz Kerzu 1859 e paouezas an dugelezh-veur ent-ofisiel ha staget e voe ouzh dugelezhioù Modena ha Parma evit sevel Proviñsoù-Unanet Kreiz Italia , a voe staget ouzh Rouantelezh Sardigna un nebeud mizioù diwezhatoc'h, e miz Meurzh 1860.

E 1862 e teujont da vezañ ul lodenn a-bouez eus Rouantelezh Italia.

D'ar 1añ a viz Ebrel 1851 e voe embannet gant Toskana he c'hentañ timbroù-post pegus. Skeudennet e oa ul leon kurunennet, e bav o tiskuizhañ war ur skoed kinklet gant flourdiliz. Awenet e oa bet an tresadenn gant kizelladur Donatello eus an Azginivelezh, ar Marzocco, un arouez eus frankizoù Firenze.

Heñvel e oa un timbr bennak gant egile war-bouez al liv a gemme hervez an talvoud-gwerzh merket. Glas pe loued e oa liv ar paper a veze implijet e 1851, gwenn avat pa voe adembannet ar rummad e 1857.

Embannet e voe da gentañ timbroù 1 ha 2 soldi, ha 2, 4, ha 6 crazie. E miz Gouere 1851 e voe lakaet e gwerzh timbroù 1 ha 9 crazie, hag e 1852 un timbr 1 quattrino evit postañ ar c'hazetennoù hag un timbr 60 crazie evit kas lizhiri d’ar broioù estren. Rannet e oa Lur Toskana e 12 crazie, 20 soldi, pe 60 quatrino.

Moullet e oa bet an timbroù-se dre deknik an dipografiezh gant F. Cambiagi e ti-moullañ an Dugelezh e Firenze, hag engravet gant Giuseppe Niderost. Nann-kranellet e oant. 240 skouer a veze moullet war un pajenn dre blokoù teir gwech 80 tamm. Kurunenn Toskana ha linennoù kenstur a yae d’ober danvez ar merk-dour.

Etre 1857 ha 1859 e voe adembannet an timbroù-mañ war baper gwenn, nemet ar 2 soldi hag ar 60 crazie. Dibabet e voe derc’hel an hevelep livioù met cheñch ar filigran : lozañjoù kromm kemmesket ha warno an enskrivadur "II E RR POSTE TOSCANE". Dalc’het e voe an hevelep doareoù moullañ ivez.

 Gouarnamant da c'hortoz 

D’ar 21 a viz Gouere 1859 e tilezas Leopold II e garg a Dug-Meur Toskana, hag e vab, Ferninando IV a renas war e lerc'h a-raok bezañ skarzhet eus ar galloud 27 devezh goude. E-pad ur pennadig amzer e voe Toskana ul lodenn eus Proviñsoù-Unanet Kreiz Italia, ur stad berrbad dindan levezon Rouantelezh Piemonte-Sardigna. Kement-se a zispleg e voe lakaet an dud d’ober gant moneiz Sardigna, al Lira, rannet e 100 centesimi.


D'ar 7 a viz Gwengolo 1859 e voe dilennet Eugenio Emanuele di Savoia-Villafranca e penn ar Proviñsoù-Unanet. D'ar 1añ a viz Genver 1860 e voe embannet ur rummad timbroù nevez gant ar gouarnamant da c’hortoz : kuit al leon, lakaet skoed-ardamez Tiegezh Savoia war e lerc’h e-barzh an hevelep framm.

E miz Meurzh 1860 e voe staget Toskana ouzh Sardigna ha degemeret e voe timbroù Sardigna, goude-se, e 1862, re Italia.

Timbroù-post Toskana a zo e-touez ar re briziusañ  en Italia, er bed zoken. Studiet int bet gant F. Bargagli Petrucci en e levr ‘’I Bolli Postali Toscani del Periodo Filatelico dal 1851’’ embannet e 1976.

 Timbroù faos 

Kalz-kalz timbroù faos zo bet moullet evit touellañ an dimbrawourien. Hervez  Fernand Serrane - a skrivas The Serrane Guide: Stamp Forgeries of the World to 1926- mat e vefe skrivañ ul levrig evit deskrivañ dre ar munud ar c'hant pe war-dro eilfaziad eus an daou rummad timbroù kentañ eus Toskana.

 Pennad kar 
 Timbroù Italia

Toskana, Timbroù
Toskana